Renkaat26.03.2010 |Tommi Korhonen 0 kommenttia
Minua on jo pitkään askarruttanut tuo "hyvien" ja "huonojen" renkaiden sijoittelu etu- ja taka-akseleiden välillä. Sinä ja muutkin asiantuntijathan suosittelevat laittamaan ne parempipintaiset renkaat aina taka-akselille.
Vaikka itse en mikään tommimäkinen olekaan, minun järkeni käskee laittamaan parempipintaiset renkaat aina etuakselille. Tämä siksi, että etupyöräthän halkovat sateella vesipatjaa ja tällöin parempipintainen rengas syrjäyttää vettä enemmän kuin huonompipintainen rengas ja näin tavallaan "auraa" takana seuraavalle renkaalle tietä.
Toinen asia mikä varsinkin talvella tahtoo tulla eteen, on auton "puskeminen". Kun auto lähtee esim. mutkassa puskemaan suoraan, tuntuu ettei sille ole tehtävissä juurikaan mitään. Kun taas auto yliohjaa, ainakin tähän saakka olen luisun onnistunut oikaisemaan vastaohjauksella. Eikö siis tuntuisi, että myös puskemista ehkäistäkseen olisi parempi sijoittaa parempipintainen rengaspari etuakselille? Kiitos erittäin hyvästä ohjelmasta ja asiantuntevista kommenteista sekä hyvää kevään jatkoa!